Forsvarets spesialkommando

Forsvarets spesialkommando (FSK) er en spesialstyrke i Forsvaret, og er en del av Forsvarets spesialstyrker. FSK rekrutterer og utdanner fallskjermjegere og spesialjegere. FSK omfatter også Jegertroppen, en avdeling bestående av vernepliktige kvinnelige soldater. Avdelingen ledes av oberstløytnant Ole Christian Tenden.

FSK har hovedkvarter i Rena leir og en trenings- og beredskapsbase på Vealøs ved Horten.

Bakgrunn
FSK har sin historie tilbake til annen verdenskrig, da nordmenn tjenestegjorde i Special Operations Executive (Kompani Linge). Arven fra disse avdelingene ble tatt med videre, og i 1962 ble Hærens Fallskjermjegerskole, senere Hærens jegerkommando, etablert.

FSK ble besluttet opprettet av regjeringen i 1979 som et tillegg til politiets beredskapstropp «Delta» på grunn av den økende faren for terrorhandlinger mot norske interesser, spesielt oljeplattformene i Nordsjøen. Styrken ble underlagt Hærens jegerkommando, og ble etablert i 1982 med støtte fra allierte. To år etter var styrken operativ. FSK blir i dag sett på som en av de beste spesialstyrkene i verden.

Man vet svært lite om styrken, da de norske myndighetene lenge benektet at styrken i det hele tatt eksisterte, samt at myndighetene av prinsipp ikke kommenterer norske spesialstyrkers deltagelse i eventuelle militæroperasjoner. Litt informasjon har imidlertid lekket ut etter hvert – spesielt etter FSKs deltagelse i «Operasjon Enduring Freedom» i Afghanistan.

Etableringen av FSK ble kort nevnt i en artikkel i Aftenposten i 1983. Under en flykapring i Norge i 1985 ble det meldt at FSK var blitt satt i alarmberedskap på Trandum, men ikke anmodet om å bistå i noen aksjon. Et forslag om å nedlegge FSK i 1988, som et sparetiltak, ble møtt med protester, særlig fra oljenæringen og Forsvaret. Planen ble skrinlagt etter en del medieomtale. Aftenposten skrev at «Forsvarets spesialkommando består av jegere fra Fallskjermjegerskolen på Trandum og Marinejegerskolen i Sjøforsvaret. Også noen andre grupper med spesialopplæring er tilknyttet troppen. Mannskapet har erfaring, og har vært tilknyttet Forsvaret i flere år som kontraktsbefal.»

Første gang FSK ble offentlig omtalt av en representant fra Forsvaret, var i forbindelse med en flykapring på Gardermoen i september 1993. Året i forveien hadde ukebladet Vi Menn skrevet en artikkel om denne hemmelige spesialavdelingen. Mindre påaktet var omtalen av FSK i en forskningsrapport i 1990: «Forsvarets spesialkommando (FSK) er spesialtrenet for å kunne tre i virksomhet i tilfelle terroraksjoner mot oljeinstallasjonene - spesielt kapringssituasjoner.» Først i 1999 ble FSKs eksistens offentlig innrømmet og beskrevet av Forsvaret.

Tidligere ble soldatene rekruttert fra blant annet Hærens jegerkommando (HJK), som FSK var en integrert del av, og Marinejegerkommandoen (MJK), men siden tusenårsskiftet har man gitt alle soldater med fullført førstegangstjeneste mulighet til å søke.

Opptak og utdanning 
Seleksjonsprosessen i sin helhet strekker seg over to år og innebefatter opptak, ett års utdanning som spesialjegerelev innen ulike spesialstyrkedisipliner, samt et prøveår som spesialjeger ved operativ skvadron.

Grovuttak
Grovuttaket skiller ut de som ikke har fysikk til å starte på spesialjegeropptaket. 

Krav:
 45 pushups.
 50 situps på to minutter.
 8 hangups med overtak.
 400 meter svømming på under 11 minutter 
 30 kilometers feltmarsj med ca. 28 kg tung sekk og våpen, som skal gjennomføres på maksimalt fire timer og 40 minutter.
 Rundeløp​ 32 runder på 10 min​​.

Det presiseres at dette er minstekrav, og at man burde ligge godt over disse når man søker om opptak.

Spesialjegeropptak
Etter eventuelt bestått grovuttak, kan man prøve seg på spesialjegeropptaket. Opptaket går over tre uker, og akkurat hva som skjer på dette opptaket er hemmelig. Det som derimot ikke er hemmelig, er at under opptaket kan man vente seg lite mat, lite søvn og mye hard fysisk trening. Et fåtall av de som startet på opptaket gjennomfører.

Grunnutdanning
Hvis opptaket bestås, får man tilbud om å starte på grunnutdanningen som spesialjegerelev.  

De første fire ukene av utdanningen går til skytekurs, etterfulgt av innsettingskurs (hoppekurs, fastrope og rappell). Deretter følger et overlevelses kurs. Videre utover høsten gjennomføres sambands- og sanitetskurs. Høsten avsluttes med syv ukers patruljekurs hvor første uke innebærer innledende leksjoner og trening på Rena, etterfulgt av omtrent fem uker med trening i jungel.

I vinter- og vårhalvåret ​gjennomføres vinterkurs, CQB-kurs (strid i bebygd område), urbant SR-kurs (rekognosering) og MKT (maritim kontra terror) før perioden avsluttes med innsettingsspesialisering.

Crisis Response Unit (CRU)
I 2007 startet FSK med å ta ansvaret for opplæringen av en afghansk politienhet. Hensikten med dette var å gradvis bidra til at afghanerne selv skulle ivareta
sikkerhetsutfordringene i Kabul-regionen. 

Politienhetene  fikk etter hvert relevant utstyr og ferdigheter som gjorde at de kunne gjennomføre stadig mer krevende operasjoner, både med norske spesialstyrker og selvstendig. De fikk etter hvert betegnelsen «Task Force 24» etter krigshelten Gunnar «Kjakan» Sønsteby.

Etter at FSK dro hjem fra Kabul i 2009, overtok New Zealand oppdraget. De løste dette inntil FSK igjen returnerte i begynnelsen av 2012. FSK fikk da muligheten til å videreføre arbeidet med CRU. Mot slutten av 2014 overtok MJK oppdraget, som fortsatt pågår.

Oppgaver

Fredstid 
FSK har ingen rutinemessige oppgaver i fredstid. Personell fra FSK har trening i anti-terror og kan bistå politiet, spesielt politiets beredskapstropp «Delta», når og hvis politiet har behov for slik støtte.

Våpen og utstyr 

Soldatene i Forsvarets spesialkommando er utstyrt med det beste og mest moderne utstyret i verden, og soldatene kan ofte personlig velge hvilke våpen de vil bruke. Mange av våpnene er innkjøpt på grunnlag av felt-erfaringene til britiske Special Air Service.
FSK bruker Diemaco C8 SFW som primærvåpen, men på grunn av reportasjer og bilder vet man at de blant annet bruker:

Heckler & Koch MP5
Heckler & Koch USP
Heckler & Koch HK416
Heckler & Koch HK417
Barrett M82A1
Accuracy International AWM skarpskyttergevær
Glock 17
H&K Mark 23
Rheinmetall MG3
M320 40mm granatkaster (GUR AG-HK416)
M72 panservernrakett

Operasjoner 
Ettersom ingen operasjoner blir kommentert på noen måte, er det vanskelig å si med sikkerhet hvilke operasjoner FSK har deltatt i.  Listen nedenfor omfatter derfor både operasjoner som offisielt kan bekreftes at FSK har deltatt i, samt operasjoner som det har vært spekulert om FSKs deltagelse i.

Gisselsituasjonen på Torp
Det har blitt sagt at det var en skarpskytter fra FSK som skjøt og drepte én av to gisseltakere under den dramatiske gisselsituasjonen på Torp lufthavn i 1994. Det har vært basert på spekulasjoner og rykter, og det var etter alt å dømme politiets beredskapstropp Delta som gjennomførte aksjonen, uten innblanding fra Forsvaret. I nyere militærhistorisk litteratur har det blitt avkreftet at FSK deltok under gisseldramaet på Torp.

India 
I 1995 ble nordmannen Hans Christian Ostrø kidnappet av geriljastyrken Al-Faran i Kashmir, India. I 2001 ble det hevdet av det amerikanske The Terrorism Research Center at FSK ble sendt for å redde ham. Ostrø ble senere funnet halshugd.

Kosovo 
FSK var blant de første soldatene på plass i Kosovo under KFORs operasjoner i landet på slutten av 1990-tallet.

Afghanistan 
I desember 2001 ble FSK, sammen med soldater fra Hærens jegerkommando (HJK), sendt til Afghanistan i forbindelse med «Operasjon Enduring Freedom». Deres oppgave var å operere sammen med de amerikanske spesialstyrkene, selv om det verken fra norsk eller amerikansk hold har blitt opplyst om hvilke eksakte oppgaver de norske soldatene hadde.

I mars 2002 ble de norske soldatene satt inn i «Operasjon Anaconda» som utviklet seg til et regelrett slag der minst 500 Al-Qaida- og Talibansoldater ble drept.

De første norske soldatene inngikk i «Task Force K-Bar», under ledelse av kaptein Robert Harward, som i ettertid selv har fortalt at styrken de første månedene utførte 65 kampoppdrag for å «nøytralisere» Al-Qaida og Taliban. 42 av disse oppdragene var rekognoseringsoppdrag, mens 23 var offensive operasjoner. «Task Force K-Bar» varte fram til 30. mars 2002. Den flernasjonale elitestyrken «K-Bar» tok 107 fiendtlige soldater til fange og drepte 115.

8. februar 2005 fikk 28 marinejegere og 50 soldater fra Hærens jegerkommando overrakt den amerikanske utmerkelsen Navy Presidential Unit Citation for sin innsats som del av «Task Force K-Bar». Ifølge den amerikanske ambassaden ble en av medaljene tildelt posthumt, men det er ikke kjent om denne soldaten omkom i kamp i Afghanistan, eller døde av andre årsaker etter oppdragets slutt.

30. mai 2006 snakket forsvarssjef Sverre Diesen for første gang om hvilke tap de norske spesialsoldatene (FSK og MJK) påførte fienden i Afghanistan. Dette skjedde i en nyhetsreportasje som ble sendt på TVNorge;

I juli 2006 ble det klart at FSK skulle tilbake til Afghanistan. Flere medier publiserte både bilder og intervjuer i forbindelse med styrkens deltagelse sammen med NATO Response Force på NATO-øvelsen Steadfast Jaguar.

I 2007 startet FSK med å trene opp spesialpolitiavdelingen CRU 222 i Kabul, og fra 2015 vekslet FSK og Marinejegerkommandoen på oppdraget. Oppdraget ble avsluttet i juni 2021 da NATO styrkene trakk seg ut av landet. Avdelingen bisto også med evakueringen av norske ambassadeansatte og personell fra det norsk-amerikanske feltsykehuset på Kabul flyplass i august 2021.

Dødsfall 

FSK opplevde høsten 2005 et dødsfall under trening. Spesialjeger Rasmus Alme, 25 år fra Tolga i Hedmark, døde av drukningsrelaterte skader etter en ulykke under trening i Oslofjorden. FSK trente på bording av danskefergen da ulykken fant sted. Alme hadde tidligere annen tjeneste i Forsvaret, i inn- og utland. I ettertid har Forsvaret nektet etterlatte innsyn i granskningsrapporten etter ulykken med begrunnelse at den er gradert.

23. juli 2007 ble den norske spesialjegeren Tor Arne Lau-Henriksen drept under en skuddveksling i Lowgar-provinsen i det sentrale Afghanistan. Flere norske soldater var ute på rekognosering sammen med Afghanske styrker da de kom under ild. Lau-Henriksen ble skutt på kloss hold av det som trolig var Taliban-soldater i sivil. Lau-Henriksen er den første soldaten tilhørende FSK-HJK som har blitt drept på oppdrag i utlandet, og dødsfallet er senere blitt bekreftet.

Referanser

Eksterne lenker 
 «Hærens Jegerkommando – en prioritert avdeling», fra Milnytt.no, 1. november 2005
 «Ødelegge og nøytralisere» fra Bergens Tidende, 17. februar 2005
 «Norske styrker øver anti-terror» fra Forsvarsnett, 30. desember 2002
  «Vokter Norges oljeformue» – artikkel i na24.no om FSK 19. mai 2007 
  «UCK hjalp norsk spesialstyrke» - artikkel i vg.no om FSK 21. juni 1999

Norges forsvar
Spesialstyrker
Etableringer i 1982
Krigen i Afghanistan (2001–2021)